Pengamal media turut terima ‘habuan’
KUCHING: Keprihatinan Kerajaan Sarawak dibuktikan apabila turut memberikan
pengamal media di Sarawak pembayaran sekali berjumlah RM1,500 di bawah Bantuan
Khas Sarawakku Sayang (BKSS) 3.0. Ketua Menteri Datuk Patinggi Abang Johari Tun Openg berkata, barisan
kabinet negeri telah bersetuju untuk memberikan insentif itu kerana petugas
media juga berkhidmat di hadapan dan turut berdepan risiko jangkitan Covid-19. “Saya juga ingin mengumumkan bantuan sekali gus RM1,500 kepada ahli-ahli
media dengan anggaran 500 ahli sebagai menghargai sumbangan media. “Anda (pengamal media) juga merupakan barisan hadapan, dan anda
menghadapi risiko ketika keluar untuk melaporkan berita kepada rakyat,”
katanya. Abang Johari berkata demikian pada sidang media khas pengumuman pakej BKSS
3.0 bertempat di Wisma Bapa Malaysia, di sini, semalam. Menurutnya, dianggarkan ada sekitar 500 pengamal media di negeri ini akan
menerima manfaat itu dan pihak kerajaan akan menghubungi persatuan wartawan
untuk mendapatkan perincian maklumat para pengamal media di Sarawak untuk
mengedarkan insentif tersebut. Terdahulu, Abang Johari mengumumkan pakej BKSS 3.0 berjumlah RM300 juta
yang merangkumi tujuh langkah yang lebih inklusif untuk meningkatkan taraf
hidup rakyat di tengah-tengah pandemik Covid-19. 
See author's posts
